
Parlamentul României

Camera Deputaţilor                                                                                                                                                                                                                                  
	Comisia pentru apărare, ordine

publică şi siguranţă naţională

Nr.32/305/2012
	                                    Bucureşti, 20.11.2012
                          PL x 449/2010


RAPORT
asupra proiectului de Lege pentru ratificarea Acordului între Guvernul României şi Guvernul Republicii Moldova privind cooperarea şi ajutorul reciproc în cazul producerii dezastrelor, semnat la Iaşi la 3 martie 2012

1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond cu proiectul de Lege pentru ratificarea Acordului între Guvernul României şi Guvernul Republicii Moldova privind cooperarea şi ajutorul reciproc în cazul producerii dezastrelor, semnat la Iaşi la 3 martie 2012, trimis cu adresa nr. PLx 449 din 12 noiembrie 2012 şi înregistrat cu nr. 32/305 din 13 noiembrie 2012. 


Consiliul Legislativ a avizat favorabil acest proiect de lege, cu avizul cu nr. 852/25.10.2012.

Acordul supus ratificării are ca obiect de reglementare instituirea cadrului juridic bilateral de reglementare a raporturilor specifice de colaborare între instituţiile din cele două state, România şi Republica Moldova, pentru cooperarea şi acordarea de ajutor reciproc în cazul producerii dezastrelor, al limitării şi înlăturării efectelor acestora.

2. Proiectul de lege face parte din categoria legilor ordinare, potrivit prevederilor art. 73 din Constituţia României, republicată.
3. Potrivit prevederilor art. 75 alin. (1) din Constituţia României, republicată, şi ale art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este prima Cameră sesizată.

4.  La lucrările Comisiei au fost prezenţi 13 deputaţi din totalul de 23 de membri.


În urma dezbaterilor, în şedinţa din 20 noiembrie 2012, membrii Comisiei, cu unanimitate de voturi, au hotărât să propună plenului Camerei Deputaţilor adoptarea acestui proiect de lege în forma prezentată. 
Preşedinte,
Costică Canacheu

